b"\n_START_ARTICLE_\nMichael Moore\n_START_SECTION_\nPrivatliv\n_START_PARAGRAPH_\nMoore er f\xc3\xb8dt i Flint, Michigan og vokste opp i Davison, en forstad til Flint. Hans er s\xc3\xb8nn av Veronica (pikenavn Wall) som er sekret\xc3\xa6r, og Frank som arbeider p\xc3\xa5 en bilfabrikk. Da Moore var liten hadde bilprodusenten General Motors flere fabrikker i Flint hvor b\xc3\xa5de foreldrene og bestefaren jobbet. Onkelen LaVerne var en av grunnleggerne av fagforeningen United Auto Workers og var aksjonist under streiken i Flint i 1936\xe2\x80\x931937 (Flint Sit-Down Strike)._NEWLINE_Moore ble oppdratt som katolikk, og er av irsk avstamming. Han gikk p\xc3\xa5 Davison High School, hvor han var aktiv b\xc3\xa5de i teaterlaget og debattgruppene, og ble uteksaminert i 1972. Som medlem av den amerikanske speiderbevegelsen steg han til graden \xc2\xab\xc3\xb8rn\xc2\xbb (Eagle Scout). Da han var 18 \xc3\xa5r ble han valgt inn i skolestyret p\xc3\xa5 Davison. Han var til da den yngste i en tilsvarende posisjon i USA._NEWLINE_Moore giftet seg produsenten Kathleen Glynn 19. oktober 1991, men s\xc3\xb8kte etter 21 \xc3\xa5rs ekteskap om skilsmisse 17. juni 2013. Selv om han er katolikk, er han motstander av den katolske kirkens syn p\xc3\xa5 abort og ekteskap mellom samme kj\xc3\xb8nn._NEWLINE_Som f\xc3\xb8lge av Columbine-massakren har Moore s\xc3\xb8kt om medlemskap i National Rifle Association (NRA), en interesseorganisasjon for v\xc3\xa5peneiere, og har uttalt at han i utgangspunktet \xc3\xb8nsket \xc3\xa5 bli president i organisasjonen for s\xc3\xa5 \xc3\xa5 oppl\xc3\xb8se den, men oppga planen fordi det ble for vanskelig. Uansett hvor alvorlig ment denne grunnen var, har skikkelser som Dave Kopel sl\xc3\xa5tt fast at oddsene for at dette vil skje, er ikkeeksisterende._NEWLINE_Magasinet Time utnevnte Moore i 2005 som en av de hundre mest innflytelsesrike mennesker i verden. I 2005 opprettet Moore den \xc3\xa5rlige filmfestivalen i Traverse City i Michigan, og i 2009 var han med p\xc3\xa5 \xc3\xa5 opprette en komediefestival i samme by. Han har ogs\xc3\xa5 bidratt sterkt i oppussingen av det historiske delstatsteateret i byens sentrum.\n_START_SECTION_\nKarriere\n_START_PARAGRAPH_\nMoore hoppet av undervisningen ved Universitet i Michigan\xe2\x80\x93Flint etter sitt f\xc3\xb8rste \xc3\xa5r (hvor han skrev for studentenes avis The Michigan Times). 22 \xc3\xa5r gammel grunnla han den alternative ukeavisen The Flint Voice, som snart skiftet navn til The Michigan Voice, da den n\xc3\xa5 ogs\xc3\xa5 dekket hele delstaten. I 1986 ble han redakt\xc3\xb8r for Mother Jones, et liberalt politisk magasin, og flyttet til California. Og The Michigan Voice ble nedlagt._NEWLINE_Etter fire m\xc3\xa5neder ved Mother Jones, ble Moore oppsagt. Matt Labash ved The Weekly Standard sa at \xc3\xa5rsaken var at han nektet \xc3\xa5 trykke en artikkel av Paul Berman som var kritisk til Den sandinistiske frigj\xc3\xb8ringsfront og deres forhold til menneskerettigheter i Nicaragua. \xc2\xabArtikkelen var direkte feilaktig og den verste formen for nedlatende drittprat. Du kunne ikke engang lese ut av den at USA hadde v\xc3\xa6rt i krig med Nicaragua i de siste fem \xc3\xa5rene.\xc2\xbb Moore var overbevist om at Mother Jones ga ham sparken fordi utgiveren nektet ham \xc3\xa5 skrive en artikkel om at General Motors la ned fabrikker i hans hjemby Flint. Han svarte ved \xc3\xa5 plassere den permitterte arbeideren Ben Hamper (som ogs\xc3\xa5 skrev for magasinet p\xc3\xa5 denne tiden) p\xc3\xa5 omslaget av Mother Jones, noe som f\xc3\xb8rte til at han ble oppsagt. Moore saks\xc3\xb8kte arbeidsgiveren sin for ulovlig oppsigelse, og saken ble l\xc3\xb8st ved et utenomrettslig forlik p\xc3\xa5 58 000 dollar. Dette ga ham startpenger til sin f\xc3\xb8rste film Roger og jeg.\n_START_SECTION_\nForfatterskap\n_START_PARAGRAPH_\nMoore har skrevet eller v\xc3\xa6rt med p\xc3\xa5 \xc3\xa5 skrive \xc3\xa5tte sakprosab\xc3\xb8ker, hovedsakelig p\xc3\xa5 lignende emner som hans dokumentarfilmer. Dumme hvite menn (2001) er tilsynelatende en kritikk av amerikansk innenriks- og utenrikspolitikk, men ved Moores egen bed\xc3\xb8mmelse er det ogs\xc3\xa5 \xc2\xaben bok om politisk humor.\xc2\xbb En annen bok, Dude, Where's My Country? (2003), p\xc3\xa5 norsk kalt for Hjelp, hvor er landet mitt? (2004) er en granskning av familien Bushs forhold til de kongelige i Saudi-Arabia, Osama bin Ladens innflytelsesrike familie, og energiindustrien. Boken er en gjennomgang av grunnlaget for krigen mot Irak og han angriper ogs\xc3\xa5 internasjonale selskaper, toppsjefer som har svindlet seg til millioner av sparepengene til sine ansatte og utleverer lovgivere som har fratatt borgerne sine sivile rettigheter med landets sikkerhet som alibi. Flere av Moores b\xc3\xb8ker havnet p\xc3\xa5 bestselgerlistene.\n_START_SECTION_\nSkuespiller\n_START_PARAGRAPH_\nMoore har hatt en liten andel som skuespiller. Han hadde en st\xc3\xb8tterolle i filmen Lucky Numbers (2000) som fetter av rollefiguren til Lisa Kudrow og som samtykker \xc3\xa5 bli en del av en plan utklekket av John Travoltas figur. Han hadde ogs\xc3\xa5 en cameo (innhopp) i sin egen film Canadian Bacon som anti-kanadisk aktivist. I 2004 hadde han en liten rolle som nyhetsjournalist i The Fever som hadde Vanessa Redgrave i hovedrollen.\n_START_SECTION_\nFjernsyn\n_START_PARAGRAPH_\nMellom 1994 og 1995 regisserte han og var vert i BBCs TV-program TV Nation som fulgte formatet til et vanlig nyhetsprogram, men som dekket emner som slik nyhetsprogrammer gjerne unng\xc3\xa5r. Serien ble sendt p\xc3\xa5 BBC2 i Storbritannia og ble vist p\xc3\xa5 NBC i USA i 9 episoder og p\xc3\xa5 nytt i 8 episoder p\xc3\xa5 Fox i 1995._NEWLINE_Hans andre store serie var The Awful Truth (\xc2\xabDen fryktelige sannhet\xc2\xbb) som viste satiriske aksjoner mot store multiselskaper og politikere. Det ble vist p\xc3\xa5 Channel 4 i Storbritannia og p\xc3\xa5 Bravo i USA i 1999 og 2000. Moore vant Hugh M. Hefners First Amendment-pris som produsent og vert for The Awful Truth og ble i pristildelingen beskrevet som \xc2\xabskandalejeger, forfatter og dokumentarfilmmaker\xc2\xbb._NEWLINE_Ytterligere en serie i 1999, Michael Moore Live, ble kun sendt i Storbritannia p\xc3\xa5 Channel 4, selv om den ble sendt fra New York. Dette showet hadde tilsvarende format som The Awful Truth, men hadde ogs\xc3\xa5 telefonsamtaler og direkte v\xc3\xa5gestykker hver uke.\n_START_SECTION_\nMusikkvideoer\n_START_PARAGRAPH_\nMoore har regissert flere musikkvideoer, inkludert to for Rage Against the Machine for sangene fra albumet The Battle of Los Angeles: \xc2\xabSleep Now in the Fire\xc2\xbb og \xc2\xabTestify\xc2\xbb. Han ble ogs\xc3\xa5 truet med arrestasjon i l\xc3\xb8pet av filmingen av \xc2\xabSleep Now in the Fire\xc2\xbb, da den ble tatt opp p\xc3\xa5 Wall Street; byen New York City hadde nektet bandet \xc3\xa5 spille der, men b\xc3\xa5de bandet og Moore hadde sikret seg f\xc3\xb8deral tillatelse til \xc3\xa5 opptre._NEWLINE_Han har ogs\xc3\xa5 regissert videoer for R.E.M.s single \xc2\xabAll the Way to Reno (You're Gonna Be a Star)\xc2\xbb i 2001 og sangen \xc2\xabBoom!\xc2\xbb for gruppa System of a Down.\n_START_SECTION_\nPolitisk syn\n_START_PARAGRAPH_\nMoores tre bestselgere Downsize This! , Dumme hvite menn (Stupid White Men) og Hjelp, hvor er landet mitt? (Dude, Where\xe2\x80\x99s My Country?) kritiserer USAs innenriks-, utenriks- og sosialpolitikk._NEWLINE_Selv om Moore har blitt kjent for sin politiske aktivisme, avviser han selv betegnelsen \xc2\xabpolitisk aktivist\xc2\xbb ved \xc3\xa5 hevde at en slik beskrivelse er overfl\xc3\xb8dig som borger i et demokrati: \xc2\xabJeg og du og alle andre m\xc3\xa5 v\xc3\xa6re en politisk aktivist. Om vi ikke er politisk aktive, opph\xc3\xb8rer det \xc3\xa5 v\xc3\xa6re et demokrati.\xc2\xbb I henhold til John Flesher fra Associated Press er Moore kjent for sin \xc2\xabbrennende, venstreorienterte populisme\xc2\xbb, og publikasjoner som Socialist Worker Online har hyllet ham som \xc2\xabden nye Tom Paine\xc2\xbb._NEWLINE_Moore var en profilert gjest ved de nasjonale konventene i 2004 til b\xc3\xa5de demokratene og til republikanerne, og han nedtegnet sine inntrykk i avisen USA Today. Han ble kritisert i en tale av den republikanske senatoren  John McCain som \xc2\xaben up\xc3\xa5litelig filmmaker\xc2\xbb. Moore lo og veivet med h\xc3\xa5nden mens republikanerne spottet ham, senere ropte fasttakt \xc2\xabfire flere \xc3\xa5r\xc2\xbb. Moore viftet med h\xc3\xa5nden med sin tommel og finger foran ansiktet, noen folkemengden oppfattet som at han gjorde en \xc2\xabL\xc2\xbb med de to fingrene, det amerikanske symbolet for \xc2\xabloser\xc2\xbb, det vil si taper._NEWLINE_I l\xc3\xb8pet av september og oktober 2004 talte Moore ved universiteter og h\xc3\xb8yskoler i vippestatene under hans turne \xc2\xabSlacker Uprising\xc2\xbb. Det ble delt ut suvenirer som blant annet undert\xc3\xb8y til studentene som ga l\xc3\xb8fte om at de ville benytte sin valgstemme. Et stoppested var Utah Valley State College og det br\xc3\xb8t en kamp for hans rett til \xc3\xa5 tale, noe som igjen f\xc3\xb8rte til debatt og mediaoppmerksomhet. Hendelsene i  Utah ble igjen benyttet i dokumentarfilmen This Divided State._NEWLINE_Til tross for at han tidligere hadde st\xc3\xb8ttet Ralph Nader i hans presidentkampanje i 2000, oppfordret Moore den tidligere presidentkandidaten Nader om ikke \xc3\xa5 stille i 2004 slik at venstresidens stemmer ble delt. P\xc3\xa5 TV-programmet Real Time with Bill Maher knelte Moore og Bill Maher ned foran Nader og tryglet ham om \xc3\xa5 holde seg utenfor presidentkampanjen._NEWLINE_14. januar 2004 erkl\xc3\xa6rte Moore sin st\xc3\xb8tte p\xc3\xa5 sin nettside for pensjonerte general Wesley Clarks kampanje for \xc3\xa5 bli demokratenes presidentkandidat, skj\xc3\xb8nt Clark trakk seg fra kandidaturet og ga deretter sin st\xc3\xb8tte til John Kerry. Moore fikk oppmerksomhet ved denne anledningen da han benyttet begrepet \xc2\xabdesert\xc3\xb8r\xc2\xbb i omtale av George W. Bush da han introduserte Clark ved demokratenes presidentdebatt i New Hampshire. Da Clark hadde v\xc3\xa6rt seirende debattant ved United States Military Academy, fortalte Moore det leende publikum at \xc2\xabJeg vet hva dere tenker. Jeg vil se den debatten\xc2\xbb mellom Clark og Bush, \xc2\xabgeneralen mot desert\xc3\xb8ren!\xc2\xbb Moore forklarte at han refererte til utgitte rapporter i flere media, blant annet Boston Globe, som rapporterte at \xc2\xabdet er sterke bevis p\xc3\xa5 at Bush ikke tjenestegjorde noen milit\xc3\xa6r tjeneste som var p\xc3\xa5krevd da han flyttet fra Houston til Alabama for \xc3\xa5 arbeide for den amerikanske kampanjen for senatet fra mai til november 1972.\xc2\xbb_NEWLINE_Den 21. april 2008 ga Moore sin st\xc3\xb8tte til kampanjen for Barack Obama som president, og hevdet samtidig at Hillary Clintons siste handlinger hadde v\xc3\xa6rt \xc2\xabavskyelige\xc2\xbb. Moore var en aktiv tilhenger av protesten \xc2\xabOkkuperer Wall Street\xc2\xbb i New York City og holdt tale for demonstrantene den 26. september 2011. Den 29. oktober 2011 talte han ved protestm\xc3\xb8tet til  Occupy Oakland for \xc3\xa5 uttrykke sin st\xc3\xb8tte._NEWLINE_Moore lovpriste spillefilmen Django Unchained, og tweetet at filmen \xc2\xaber en av de beste filmsatirer noensinne. En sjelden amerikansk film om slaveriet og opprinnelsen til v\xc3\xa5r syke rasistiske historie.\xc2\xbb"